**Ministru kabineta noteikumu projekta “Grozījumi Ministru kabineta 2012. gada 18. decembra noteikumos Nr. 943 „ Ārstniecības personu sertifikācijas kārtība"” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis: Samazināt administratīvus šķēršļus ārstniecības personu sertifikācijas eksāmenu kārtošanā.  Risinājums: Noteikt, ka atkārtotu sertifikācijas eksāmenu var kārtot pēc trīs mēnešiem (pašlaik pēc gada).  Ministru kabineta noteikumi stājas spēkā parastajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ārstniecības likuma 29.panta pirmā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ārstniecības likumā ir ietverts ārstniecības personu sertifikācijas deleģējums[[1]](#footnote-1) konkrētām profesionālajām organizācijām – Latvijas Ārstu biedrībai, Latvijas Māsu asociācijai un Latvijas Ārstniecības personu profesionālo organizāciju savienībai. Turklāt Ministru kabineta 2012. gada 18. decembra noteikumi Nr. 943 "Ārstniecības personu sertifikācijas kārtība" (turpmāk – Noteikumi) nosaka ārstniecības personu sertifikācijas kārtību, proti, iekšējo procedūru kā sertificējošās institūcijas pieņem lēmumu. Sertifikācijas padome un sertifikācijas komisija veido vienu procesu. Administratīvais process sākas ar ārstniecības personas iesniegumu un noslēdzas ar sertifikācijas padomes lēmumu par sertifikāta piešķiršanu sertificējamai ārstniecības personai vai par atteikumu piešķirt sertifikātu. Skaidrojam, ka sertifikācijas padome nesāk jaunu administratīvo procesu, bet gan turpina iesākto administratīvo procesu un tā ietvarā izvērtē sertifikācijas komisijas priekšlikumu. Vēršam uzmanību, ka Noteikumi nosaka administratīvā procesa iekšējo kārtību un tiek aprakstītas darbības administratīvā procesa lēmuma sagatavošanā.  Noteikumi paredz, ka sertifikāts tiek piešķirts pēc sertifikācijas eksāmena sekmīgas nokārtošanas, novērtējot un apliecinot ārstniecības personas teorētiskās zināšanas un praktiskās iemaņas specialitātē. Pēc sertifikāta iegūšanas reizi piecos gados ārstniecības personas veic resertifikāciju. Tās veikšanai nepieciešams uzrādīt dokumentus par profesionālo darbību attiecīgajā laika periodā, darba apjomu, intensitāti un kvalitāti, kā arī veikto profesionālo pilnveidi un tālākizglītību. Situācijā, kad attiecīgajā periodā nav tikusi veikta profesionālā darbība nepieciešamajā apjomā, ārstniecības personai nepieciešams kārtot sertifikācijas eksāmenu, apliecinot zināšanas specialitātē. Savukārt, ja sertificējamā ārstniecības persona nav nokārtojusi sertifikācijas eksāmenu, atkārtoti to var kārtot ne agrāk kā pēc gada (Noteikumu 46.punkts).  Lai samazinātu administratīvos šķēršļus ārstniecības personu sertifikācijas eksāmena kārtošanā un atvieglotu iespējas atgriezties medicīnas darbā, ja ārstniecības persona kādu laiku nav strādājusi specialitātē, Veselības ministrija ir izstrādājusi Ministru kabineta noteikumu projektu “Grozījumi Ministru kabineta 2012. gada 18. decembra noteikumos Nr. 943 „Ārstniecības personu sertifikācijas kārtība”” (turpmāk – Noteikumu projekts). Noteikumu projekts paredz samazināt termiņu līdz 3 mēnešiem (šobrīd 1 gads), pēc kura ir iespējams atkārtoti kārtot sertifikācijas eksāmenu (Noteikumu projekta 5.punkts). Šobrīd normatīvos noteiktais termiņš – 1 gads -, pēc kura ārstniecības persona var atkārtoti kārtot sertifikācijas eksāmenu ir pārāk liels un mākslīgi palielina šķēršļus tam, lai ārstniecības personas atgrieztos darbā specialitātē. Tādēļ to plānots saīsināt līdz 3 mēnešiem. Tomēr gadījumos, kad ārstniecības persona vairākas reizes nenokārto sertifikācijas eksāmenu, Latvijas Ārstu biedrība ierosina noteikt, ka pēc kārtas trīs reizes nenokārtojot sertifikācijas eksāmenu, ārstniecības persona to atkārtoti var kārtot ne agrāk kā pēc gada. Šī gada laikā ārstniecības personai ir jāveic teorētisko zināšanu un praktisko iemaņu profesionālā pilnveide. Eksāmena atkārtotas kārtošanas biežuma regulējums ir procesuālas tiesību normas, līdzīgi kā eksāmena norises kārtība, pareizo atbilžu obligātais procents, utml. Turklāt ar piedāvāto regulējumu prasības pretendentiem tiek atvieglotas. Sertifikācijas un resertifikācijas kārtības mērķis ir kvalitatīvas un kvalificētas ārstniecības nodrošināšana pacientiem. Situācijā, kad sertifikāta pretendents varētu reizi mēnesī nākt kārtot eksāmenu, kārtība nebūtu atbilstoša mērķa sasniegšanai, jo pretendents nevis pierādītu zināšanas un prasmes, bet cerētu uz veiksmi, kas ir iespējama jebkurā eksāmenā, bet nebūtu pacientu interesēs.  Ar Noteikumu projektu tiek pilnveidots valsts pārvaldes pakalpojums “Ārstniecības personu sertifikācijas eksāmens”, jo šis pakalpojums pieejams izmantojot gan klātienes, gan neklātienes kanālus.  Vienlaikus Noteikumu projektā tiek veikti tehniski grozījumi. Noteikumu projekts atbilstoši Tieslietu ministrijas priekšlikumam paredz precizēt Noteikumu 11.5.apakšpunktu, nosakot, ka sertifikācijas padome pieņem lēmumu par sertifikāta piešķiršanu vai par atteikumu piešķirt sertifikātu, kā arī par resertifikāciju vai par atteikumu veikt resertifikāciju (Noteikumu projekta 1.punkts). Līdz šim sertifikācijas padome pieņēma lēmumu pamatojoties uz sertifikācijas komisijas priekšlikumu. Turklāt nosacījums, ka sertifikācijas padome lēmuma pieņemšanā izvērtē sertifikācijas komisijas priekšlikumu tiek noteikts sertificējošās institūcijas iekšējā kārtībā. Tas nozīmē, ka sertifikācijas padome izvērtēs sertifikācijas komisijas priekšlikumu un pieņems lēmumu par sertifikāta piešķiršanu vai atteikumu piešķirt sertifikātu. Sertifikācijas padomei, kas pieņem gala lēmumu, saskaņā ar Administratīvā procesa likumā noteikto ir jāizvērtē lietas materiāli. Sertifikācijas padome var pieņemt lēmumu, kas atšķiras no sertifikācijas komisijas izteiktā priekšlikuma. Sertifikācijas padome izvērtē lietas materiālus, citādi sertifikācijas padome nevar pamatot pretēja lēmuma pieņemšanu. Sertifikācijas padome izvērtējot sertifikācijas komisijas priekšlikumu, pieņem lēmumu par sertifikāta piešķiršanu vai par atteikumu piešķirt sertifikātu, kā arī par resertifikāciju vai par atteikumu veikt resertifikāciju. Sertifikācijas padome, lai izvērtētu un pieņemtu lēmumu, no sertifikācijas komisijas var pieprasīt lietas materiālus un papildus informāciju. Sertifikācijas komisijas sastāvā ir attiecīgās specialitātes pārstāvji, kuri izskata Noteikumu 27.punktā minētos dokumentus un noskaidro, vai sertificējamā ārstniecības persona atbilst visām Noteikumu 4. un 5.punktā minētajām prasībām, kā arī informē sertificējamo ārstniecības personu par sertifikācijas eksāmena laiku un vietu. Resertifikācijas gadījumā sertifikācijas komisija izskata Noteikumu 47.punktā minētos dokumentus, tajā skaitā izvērtē resertificējamās ārstniecības personas profesionālās un zinātniskās darbības un tālākizglītības pasākumus atbilstoši Noteikumu 5.pielikumā minētajiem kritērijiem, noskaidro, vai resertificējamā ārstniecības persona atbilst visām Noteikumu 4. un 5.punktā minētajām prasībām. Turklāt sertifikācijas padome izvērtē sertifikācijas komisijas priekšlikumu un pieņem lēmumu par sertifikāta piešķiršanu vai par atteikumu piešķirt sertifikātu, kā arī par resertifikāciju vai par atteikumu veikt resertifikāciju. Tādējādi sertifikācijas padome nodrošina, lai Noteikumos minētā sertifikācijas un resertifikācijas kārtība tiktu piemērota vienādi visos gadījumos. Sertifikācijas institūcija izveido sertifikācijas padomi (7–17 locekļi). Turklāt sertifikācijas padome apstiprina sertifikācijas komisijas (katrā komisijā 5–11 locekļi). Katrā pamatspecialitātē, apakšspecialitātē un papildspecialitātē izveido vienu sertifikācijas komisiju. Sertifikāciju un resertifikāciju ārstnieciskajā vai diagnostiskajā metodē veic kompetentās pamatspecialitātes, apakšspecialitātes vai papildspecialitātes sertifikācijas komisija. Ja tādas nav, sertifikācijas padome izveido atsevišķu sertifikācijas komisiju ārstnieciskajai vai diagnostiskajai metodei. Latvijas Ārstu biedrībā ir 111 sertifikācijas komisijas, Latvijas Ārstniecības personu profesionālo organizāciju savienībā – 22, Latvijas Māsu asociācijā – 18 sertifikācijas komisijas. Attiecīgās pamatspecialitātes, apakšspecialitātes vai papildspecialitātes sertifikācijas komisijā darbojas attiecīgā pamatspecialitātē, apakšspecialitātē vai papildspecialitātē sertificēta (spēkā esošs sertifikāts) ārstniecības persona, kura vismaz vienu reizi ir resertificēta attiecīgajā pamatspecialitātē, apakšspecialitātē vai papildspecialitātē. Sertifikācijas padome saņemot sertifikācijas komisijas priekšlikumu to izvērtē.  Ņemot vērā, ka profesionālām asociācijām var būt arī īsāki pārstāvju ievēlēšanas termiņi, nekā termiņš, kurā ievēlēts sertifikācijas komisijas sastāvs, tad jābūt iespējai sertifikācijas komisijas sastāva vēlēšanām pieskaņoties tiem. Noteikumu projekts paredz līdz šim noteikto, ka sertifikācijas padome sertifikācijas komisijas sastāvu apstiprina uz četriem gadiem, aizstāt, ka komisijas sastāvu apstiprina uz laika periodu, kas nav īsāks par diviem gadiem un nav garāks par četriem gadiem (Noteikumu projekta 2.punkts).  Noteikumu 20.punkts nosaka, ka sertifikāciju un resertifikāciju ārstnieciskajā vai diagnostiskajā metodē veic kompetentās pamatspecialitātes, apakšspecialitātes vai papildspecialitātes sertifikācijas komisija. Ja tādas nav, sertifikācijas padome izveido atsevišķu sertifikācijas komisiju ārstnieciskajai vai diagnostiskajai metodei. Lai noteiktu kā rīkoties situācijās, kad kompetentās pamatspecialitātes, apakšspecialitātes vai papildspecialitātes sertifikācijas komisijas sastāvā nav nevienas attiecīgajā metodē sertificētas ārstniecības personas, noteikumu projekts paredz, ka sertifikācijas komisija var pieaicināt attiecīgajā metodē sertificētas ārstniecības personas piedalīties komisijas darbā. Komisijas sastāvu ar pieaicinātajām ārstniecības personām kopumā pēc kompetentās sertifikācijas komisijas lūguma apstiprina sertifikācijas padome (Noteikumu projekta 3.punkts).  Sertifikācijas padome pieņem lēmumu par atļauju sertificējamai ārstniecības personai kārtot sertifikācijas eksāmenu. Pieņemto lēmumu norāda sertifikācijas lapā (2.pielikums). Lēmumu par atteikumu piešķirt sertifikātu sertifikācijas padome sertificējamai ārstniecības personai paziņo Paziņošanas likumā noteiktajā kārtībā. Atļauju sertificējamai ārstniecības personai kārtot sertifikācijas eksāmenu šajos noteikumos noteiktajā kārtībā sagatavo sertifikācijas komisija. Šobrīd noteiktā kārtība ir pārāk sadrumstalota un smagnēja, jo sertifikācijas padomes pieņemto lēmumu par atteikumu piešķirt sertifikātu ārstniecības persona uzzina no sertifikācijas padomes, savukārt par sertifikācijas padomes pieņemto lēmumu atļaut kārtot sertifikācijas eksāmenu – no sertifikācijas komisijas. Ņemot vērā minēto, Noteikumu projekts paredz precizēt 33.punktu, nosakot, ka sertifikācijas padome ārstniecības personai un sertifikācijas komisijai paziņo gan par atļauju kārtot eksāmenu, gan par atteikumu piešķirt sertifikātu (Noteikumu projekta 4.punkts). Vienlaikus Noteikumu projekta 10. punkts paredz papildināt Noteikumu 2. pielikuma IV. sadaļu ar norādi par eksāmena datumu pēc Sertifikācijas padomes lēmuma par atļauju kārtot eksāmenu.  Sertifikācijas padome izskata iesniegumu par profesionālās kvalifikācijas neformālā tālākizglītības pasākuma apstiprināšanu un pieņem lēmumu par profesionālās kvalifikācijas neformālā tālākizglītības pasākuma apstiprināšanu vai par atteikumu apstiprināt profesionālās kvalifikācijas neformālo tālākizglītības pasākumu. Lēmumu par profesionālās kvalifikācijas neformālā tālākizglītības pasākuma apstiprināšanu vai par atteikumu apstiprināt profesionālās kvalifikācijas neformālo tālākizglītības pasākumu sertifikācijas padome profesionālās kvalifikācijas neformālā tālākizglītības pasākuma organizatoram paziņo Paziņošanas likumā noteiktajā kārtībā. Ņemot vērā to, ka Administratīvā procesa likuma 70. pants paredz, ka administratīvo aktu adresātam paziņo Paziņošanas likumā noteiktajā kārtībā, Noteikumu projekta 6. punkts paredz svītrot Noteikumu 54. punkta pēdējo teikumu un svītrot vārdus "mēneša laikā", jo tas dublē Administratīvā procesa likuma 64. panta pirmajā daļā noteikto.  Noteikumu projekta 7.punkts paredz redakcionāli precizēt Noteikumu 61.2.apakšpunktu, nosakot, ja resertificējamā ārstniecības persona ir būtiski nokavējusi dokumentu iesniegšanas termiņu, tad sertifikācijas komisija var atteikt resertifikāciju (šobrīd var atteikt resertifikāciju, ja ārstniecības persona ir nokavējusi dokumentu iesniegšanas termiņu, proti, dokumenti jāiesniedz ne vēlāk kā trīs mēnešus pirms sertifikāta derīguma termiņa beigām). Pašreizējais regulējums faktiski paredz imperatīvu normu - ja termiņš nokavēts, tiek sagatavots priekšlikums par atteikumu. Tas var radīt situācijas, kad ārstniecības persona visus dokumentus iesniedz, piemēram, 2,5 mēnešus pirms sertifikāta derīguma termiņa beigām, visi pārējie resertifikācijas noteikumi ir ievēroti, sertifikācijas komisijai vēl ir vairākas sēdes turpmāko 2 mēnešu laikā, bet ar formālu pieeju resertifikācija tiek atteikta un personai ir jākārto eksāmens. Tas ir nesamērīgs administratīvais slogs. Sertifikācijas institūcijas pašlaik praksē vadās no situācijas pēc būtības un resertifikācijā tiek akceptēti arī vēlāk iesniegti dokumenti, ja vien sertifikācijas komisijai vēl ir paredzēta sēde un sertifikācijas padome arī var paspēt pieņemt lēmumu - ņemot vērā sertifikācijas un resertifikācijas mērķi, t.i. kvalitatīvas un kvalificētas ārstniecības nodrošināšanu pacientiem.  Sertifikācijas komisija varēs atteikt resertifikāciju, ja ārstniecības persona būs būtiski nokavējusi iesniegšanas termiņu, tas nozīmē, ka iesniegtos dokumentus nav iespējams sagatavot izskatīšanai sertifikācijas komisijas sēdē un tas būs jāpamato sertifikācijas komisijas lēmumā. Formulējums “ja būtiski nokavējusi šo dokumentu iesniegšanas termiņu” atbilstu pašreizējai praksei. Būtisks nokavējums tiks saistīts ar plānotajām sertifikācijas komisijas sēdēm katrā specialitātē, proti, ja līdz personas sertifikāta derīguma termiņa beigām nebūs plānota neviena sertifikācijas komisijas sēde, tad tas tiks atzīts par būtisku termiņa nokavējumu, papildus vēl ievērojot dokumentu noformēšanai un sertifikācijas padomes lēmuma pieņemšanai nepieciešamo termiņu, ne mazāk kā 12 darba dienas. Atbilstoši Noteikumu 23. punktam katrai sertifikācijas komisijai ir pienākums paziņot sertifikācijas padomei savu plānoto sēžu grafiku nākamajam gadam. Šo grafiku sertifikācijas institūcija publicēs savā mājas lapā, kur katram ar to būs iespējams iepazīties. Informējam, ka sertifikācijas institūcijas veic savlaicīgu atgādinājumu nosūtīšanu ārstniecības personai par sertifikācijas termiņa beigu tuvošanos, piemēram Latvijas Ārstu biedrībā jau ir izveidota sistēma, ar kuru visiem ārstiem un zobārstiem tiek nosūtīts atgādinājums uz viņu norādīto e-pastu 6 un 3 mēnešus pirms sertifikāta derīguma termiņa beigām. Uzskatām, ka šāda kārtība ir sertificējošo institūciju iekšējo pārvaldes vadlīniju vai noteikumu jautājums.  Ārstniecības likuma 39.panta otrais teikums nosaka, ka ārsts drīkst darboties apakšspecialitātē, papildspecialitātē vai lietot atsevišķu izmeklēšanas vai ārstēšanas metodi tikai tad, ja viņam ir ārsta sertifikāts pamatspecialitātē. Kā arī Noteikumu 4.punkts nosaka, ka sertifikācija vai resertifikācija apakšspecialitātē, papildspecialitātē vai ārstnieciskajā vai diagnostiskajā metodē tiek veikta tikai pēc sertifikāta saņemšanas pamatspecialitātē (izņemot Ārstniecības likuma pārejas noteikumu 1. un 2.punktā noteiktos gadījumus). Noteikumu 83.punkts nosaka gadījumus, kad sertifikācijas padome aptur ārstniecības personas attiecīgā sertifikāta darbību. Noteikumu projekta 8.punkts paredz noteikt, ka sertifikācijas padome, gadījumā, ja ārstniecības persona sertifikāta derīguma termiņa laikā neatbilst šo noteikumu 4. punktā minētajai prasībai, aptur attiecīgā sertifikāta darbību. Proti, ja personai nav sertifikāta pamatspecialitātē (ir beidzies tā derīguma termiņš), bet ir derīgs sertifikāta derīguma termiņš apakšspecialitātē vai papildspecialitātē vai ārstnieciskajā vai diagnostiskajā metodē, un persona neatbilst Ārstniecības likuma pārejas noteikumu 1. vai 2. punktā noteiktajiem kritērijiem, var apturēt sertifikāta darbību (nevis to anulēt).  Noteikumu projekta 9.punkts paredz iespēju ārstniecības personai lūgt sertifikātā personas kodu aizstāt ar ārstniecības personas identifikatoru. Šobrīd ne visām ārstniecības personām ir identifikatori. Līdz ar to, ja ārstniecības personai ir identifikators, tad tiek nodrošināta iespēja ārstniecības personas sertifikātā norādīti identifikatoru. Attiecīgi sertifikācijas institūcija pēc ārstniecības personas lūguma aizstāj personas kodu ar ārstniecības personas identifikatoru. |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija, Latvijas Ārstu biedrība, Latvijas Māsu asociācija, Latvijas Ārstniecības personu profesionālo organizāciju savienība. |
| 4. | Cita informācija | Nav |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Ārstu biedrība, Latvijas Māsu asociācija, Latvijas Ārstniecības personu profesionālo organizāciju savienība, ārstniecības personas, kuras pretendē uz sertifikāta saņemšanu pamatspecialitātē, apakšspecialitātē, papildspecialitātē, ārstnieciskajā vai diagnostiskajā metodē. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz samazināt administratīvos šķēršļus un redakcionāli precizēt (padarot skaidrāk saprotamas un vienkāršākas tiesību normas) līdz ar to ārstniecības personām tiek samazināts administratīvais slogs. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Veselības ministrija saņēma un izvērtēja Latvijas Ārstu biedrības Sertifikācijas padomes iesniegtos priekšlikumus sertifikācijas kārtības pilnveidošanai. Latvijas Ārstu biedrības valde 2019. gada 22. oktobra valdes sēdē ir konceptuāli atbalstījusi priekšlikumu iesniegšanu Veselības ministrijai. Noteikumu projektā ir ietverti priekšlikumi, kas ir vērsti sertifikācijas procesa norises precizēšanai. Pārējo priekšlikumu izvērtēšanā ir nepieciešamas plašākas diskusijas. Veselības ministrija ir aicinājusi sertifikācijas institūcijas savstarpēji izdiskutēt jautājumus, kas saistīti ar ārstniecības personu sertifikācijas kārtību.  Par Noteikumu projektu š.g. 31.janvārī tika organizēta sabiedriskā apspriede. |
| 2. | Sabiedrības līdzdalība projekta izstrādē | Par Noteikumu projektu tika organizēta sabiedriskā apspriede un informācija ir pieejama VM tīmekļvietnē (<http://www.vm.gov.lv/lv/aktualitates/sabiedribas_lidzdaliba/sabiedriska_apspriede/>).  Par Noteikumu projektu viedokli ir iesniegusi Latvijas Fizioterapeitu asociācija (05.02.2020. vēstule). |
| 3. | Sabiedrības līdzdalības rezultāti | Sabiedriskā apspriedē piedalījās Latvijas Ārstu biedrības, Latvijas Ārstniecības personu profesionālo organizāciju savienības, Latvijas Māsu asociācijas un Latvijas Ambulatorā dienesta ārstu palīgu profesionālā biedrības pārstāvji. Latvijas Ārstu biedrības priekšlikums ir papildināt Noteikumu projektu ar nosacījumu, ja ārstniecības persona sertifikācijas eksāmenu nav nokārtojusi trīs reizes pēc kārtas, tad ceturto reizi sertifikācijas eksāmenu var kārtot pēc gada. Situācija, ka ārstniecības persona trīs reizes (ar trīs mēnešu intervālu) nenokārto sertifikācijas eksāmenu norāda, ka ārstniecības personai ir nepieciešams pilnveidot teorētiskās zināšanas un praktiskās iemaņas attiecīgajā specialitātē. Līdz ar to gada laikā var veikt profesionālo pilnveidi. Priekšlikumu atbalsta arī Latvijas Ārstniecības personu profesionālo organizāciju savienības, Latvijas Māsu asociācijas un Latvijas Ambulatorā dienesta ārstu palīgu profesionālā biedrības pārstāvji. Priekšlikums ir ņemts vērā.  Latvijas Ambulatorā dienesta ārstu palīgu profesionālā biedrības priekšlikumi (ārstniecības personu sertifikācijas kārtībā noteikt, ka ārstniecības persona sertifikāta derīguma termiņa laikā iziet kardiopulmonālās reanimācijas kursus; papildināt Noteikumu 5.pielikumu paredzot, ka tiek piešķirti 20TIP par neatliekamās medicīniskās palīdzības brigādes ikgadējās teorētisko un praktisko iemaņu pārbaudes sekmīgu nokārtošanu) un Latvijas Ārstniecības personu profesionālo organizāciju savienības priekšlikums (svītrot Noteikumu 8.3.apakšpunktu, kas nosaka, ja sertifikātu izsniedz pēc sekmīgi nokārtota sertifikācijas eksāmena gadījumā, ja ārstniecības personai bijusi atteikta resertifikācija, numuru veido latīņu alfabēta burti "AE" un pieci arābu cipari) – Noteikumu projektā netiek ietverti, jo tie prasa plašāku diskusiju. Sabiedriskās sanāksmes dalībnieki vienojas, ka sertifikācijas institūcijas savstarpēji izdiskutēs un vienosies par nepieciešamajiem precizējumiem Noteikumos.  Sabiedriskās apspriedes laikā tika sniegts skaidrojums par Latvijas Ambulatorā dienesta ārstu palīgu profesionālā biedrības ierosinājumu ārstniecības personas iesniegtos dokumentus, kā arī sertifikācijas un resertifikācijas materiālus sertifikācijas institūcija glabāt 5 gadus (Noteikumi nosaka 10 gadus). Noteikumu projektā šis priekšlikums netiek ietverts.  Latvijas Fizioterapeitu asociācija uzskata, ka plānotais trīs mēnešu periods ir par īsu, lai kvalitatīvi uzlabotu praktiskās iemaņas vai teorētiskās zināšanas sekmīgai atkārtota eksāmena kārtošanai. Nekritiska attieksme pret atkārtotu eksāmena kārtošanu ar tik īsu laika starpību palielina iespēju nenokārtot eksāmenu arī atkārtoti, kas palielina kopējās izmaksas sertifikāta iegūšanai. Latvijas Fizioterapeitu asociācijas priekšlikumus ir noteikt, ka atkārtotu sertifikācijas eksāmenu var kārtot pēc sešiem mēnešiem. Priekšlikums nav ņemts vērā. Skaidrojam, ka salīdzinot ar šī brīža situāciju, ka persona tikai pēc gada var sertificēties, tagad tiek nodrošināta iespēja ārstniecības personai ātrāk kārtot atkārtotu eksāmenu. Noteikumu projektā paredzēts samazināt laika periodu, kad ir liegtas tiesības personai nodarboties ar profesionālo darbību reglamentētās profesijas specialitātē. Ņemot vērā, ka ir iespējami dažādi iemesli, kādēļ ārstniecības persona nevar nokārtot sertifikācijas eksāmenu, šī brīža situācija bija nesamērīgi ierobežojuša. Tāpēc tiek dota iespēja atkārtotu sertifikācijas eksāmenu nokārtot ātrāk. Tajā pašā laikā tiek noteikts samērīgs ierobežojums, lai ārstniecības personai trīs mēnešu laikā būtu iespēja pilnveidot zināšanas un prasmes. Lai izvairītos no situācijas, kad ārstniecības persona vairākkārtīgi kārto sertifikācijas eksāmenu, tiek noteikts samērīgs ierobežojums, ka pēc atkārtotu eksāmenu nenokārtošanas trīs reizes, ceturto reizi atkārtotu eksāmenu var kārtot pēc gada.  Latvijas Fizioterapeitu asociācija atbalsta Latvijas Ārstu biedrības priekšlikumu noteikt, ja ārstniecības persona sertifikācijas eksāmenu nav nokārtojusi trīs reizes pēc kārtas, tad ceturto reizi sertifikācijas eksāmenu var kārtot pēc gada. |
| 4. | Cita informācija | nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Latvijas Ārstu biedrība, Latvijas Māsu asociācija, Latvijas Ārstniecības personu profesionālo organizāciju savienība. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Tiesību akta projekta izpildes nodrošināšana tiks īstenota piešķirto valsts budžeta līdzekļu ietvaros. |

Ministru prezidents A. K. Kariņš

Veselības ministre I.Viņķele

Iesniedzējs: Veselības ministre I.Viņķele

Vīza: Valsts sekretāre D.Mūrmane-Umbraško

Roga 67876093

[dace.roga@vm.gov.lv](mailto:dace.roga@vm.gov.lv)

1. Ārstniecības likuma 29.panta otrā daļa [↑](#footnote-ref-1)